Kæmpe prisfald på Volkswagen ID.Buzz

Render du rundt med tanker om at investere i Volkswagens store familiebil, ID.Buzz, er du heldig. Der er nemlig lige blevet barberet voldsomme 46.000 kroner af prisen på indstigningsmodellen, så den nu fås for 349.995 kroner. Samtidig har VW tilføjet en ny variant og opdateret kabinen med rigtige, fysiske trykknapper i bedste True Volkswagen-stil.

Som noget nyt, er det også muligt at bestille den korte udgave af ID.Buzz med fem, seks eller hele syv sæder. Og som om det ikke var nok, har VW også opdateret rækkevidden, samt givet den one-pedal-drive og et nyt infotainmentsystem med ID. Software 6.0.

Samtidig har VW introduceret en ny variant; det er nemlig muligt at vælge en potent udgave med 4Motion firehjulstræk og to motorer uden at skulle op i GTX-udstyrsniveauet. Dermed ser menuen således ud nu (hertil kommer en række udstyrsniveauer):

VW ID.Buzz | 190 hk | 286 hk | 340 hk 4Motion | 340 hk 4Motion GTX
Rækkevidde | 355 km | 455 km | 424 km | 417 km
Batteri netto | 58 kWh | 79 kWh | 79 kWh | 79 kWh
Motor | 190 hk | 286 hk | 340 hk | 340 hk
Ladeeffekt (AC/DC) | 11 kW / 165 kW | 11 kW / 185 kW | 11 kW / 185 kW | 11 kW / 185 kW
Ladetid 10-80% | 26 min. | 29 min. | 29 min. | 29 min.
Pris | 349.995 kr. | 379.995 kr. | 399.995 | 514.995 kr.

Bemærk, at også GTX-udgaven er faldet i pris; dog “kun” med 20.000 kroner – forleden stod til den 534.995 kroner.

Fem sæder er standard i alle varianter, men ud over indstigningsvarianten kan de nu også fås med ses eller syv sæder. Ekstraprisen er 15.695 kroner (seks sæder) eller 16.895 kroner for syv sæder.

Assistentpakke med bakkamera, ambientebelysning ved dørhåndtag, nøglefri betjening Advanced, tyverialarm, Adaptiv fartpilot (ACC) og Intelligent Park Assist er standardudstyr på tværs af varianterne, men i de to billigste varianter er Assistenpakke Plus og Designpakke ekstraudstyr. Det følger med i de to udgaver med 340 hk.

Skal man lede efter lidt malurt i bægeret er det, at varmepumpe er ekstraudstyr på samtlige varianter. Den kommer til at koste 12.995 kroner ekstra.

Se og sammenlign varianter på Elbilguiden.

Kæmpe prisfald på Volkswagen ID.Buzz