ID. Buzz får California-DNA – men kun i light-version

Volkswagen gør den elektriske ID. Buzz klar til overnatning med ny Godnat-pakke. Den får seng, strøm og natteklima – men bliver ikke en rigtig California. Den nye Godnat-pakke gør det muligt at forvandle den elektriske ID. Buzz til en slags weekend-camper for to personer. Pakken består blandt andet af et sengestel, en specialtilpasset foldemadras på 2,0 x 1,2 meter, mørklægning til ruderne, ventilationsgitre til de forreste sidevinduer samt bord og to stole.

Det er altså ikke en fuldblods camper med hævetag, køkken, vask og fast campingindretning. Mere en praktisk overnatningsløsning til dem, der vil kunne tage en spontan weekendtur, sove på festivalen eller bruge bilen som base uden at købe en egentlig autocamper.

Holder kabinen varm eller kølig hele natten

Den mest interessante del af pakken er dog ikke madrassen, men softwaren. Med den nyeste software får ID. Buzz en ny “Overnight”-tilstand, der kan holde kabinen tempereret i op til 48 timer. Det betyder, at bilen kan holde en stabil temperatur natten over, uanset om det er koldt eller varmt udenfor.

Samtidig dæmpes lys og unødvendige funktioner, så bilen bliver mere behagelig at sove i og bruger mindre energi.

Kan levere strøm til kaffemaskinen

ID. Buzz får også V2L-funktion, hvor bilen via en adapter kan levere 230 volt med op til 2.000 watt kontinuerlig effekt.

Det rækker til typisk campinggrej som køleboks, kaffemaskine, opladere eller elcykler. Netop den del gør ID. Buzz mere interessant som elektrisk turbil, fordi batteriet ikke kun driver bilen, men også kan bruges som mobil strømkilde.

Prisen afhænger af modellen

Godnat-pakken kan bestilles nu til personbilsudgaverne af ID. Buzz – både med kort og lang akselafstand og i alle sædekonfigurationer. Prisen starter ved 21.595 kroner til ID. Buzz Life. Til dyrere varianter som Style og GTX koster pakken 34.595 kroner på grund af registreringsafgifter.

Det er mange penge for en løsning, der grundlæggende stadig mangler de klassiske California-dyder. Men som en elektrisk “California light” giver pakken god mening: ID. Buzz bliver ikke en rigtig camper, men den kommer markant tættere på.

ID. Buzz får California-DNA – men kun i light-version