ID. Buzz bliver robotaxi i Hamborg

Tager du til julemarked i Hamborg senere i år, er der en realistisk mulighed for at opleve ID. Buzz som robotaxi. Den skal nemlig testes under realistiske forhold med passagerer ombord i den tyske storby. Det fortæller Volkswagens chef for kommercielle køretøjer.

– Vi vil tilbyde testkørsel for kunder i Hamborg i år – under virkelige forhold, meddelte Carsten Intra på sin årlige nyhedskonference i Hannover.

I første omgang vil det dog kun være prøvekørsler med udvalgte brugere. Tjenesten vil med tiden gå i fuld drift gennem Volkswagen-gruppens datterselskab Moia.

Tilpassede udgaver af ID. Buzz er blevet testet som robotaxi siden 2021 – først i München og senere også i Hamborg. Resultaterne har været meget opmuntrende, sagde Intra. Disse var dog uden passagerer.

Den kommende passagertest i Hamborg har til formål at klarlægge, hvordan servicen modtages af normale brugere under reelle vejforhold. En sikkerhedschauffør vil i første omgang være ombord til testkørslerne.

– Hvis vi er tilfredse med feedbacken, åbner vi den op for alle, sagde Intra. Dette vil dog tidligst ske i 2026.

VW arbejder på projektet med Intels datterselskab Mobileye, som leverer den selvkørende teknologi til den elektriske varevogn. Køretøjet er udelukkende beregnet til samkørselstjenester såsom Moia.

Den selvkørende ID. Buzz vil være udrustet med 13 kameraer, 9 Lidar-enheder, 5 radarer og to uafhængige computere. Bilen vil naturligvis også være konstant koblet til skyen.

Konkurrenten Tesla vil den 8. august præsentere deres bud på en robotaxi.

ID. Buzz bliver robotaxi i Hamborg